ગાંધીજી… એવું નામ કે જે નામના ત્રણ અક્ષરની અંદર અહિંસા, સાદગી અને સત્ય આ ત્રણ મહાગુણ છુપાયેલા છે. ૧૯૪૮ની ૩૦મી જાન્યુઆરીનો એ દિવસ જ્યારે ગાંધીજીને નથુરામ ગોડસે નામના એક વ્યક્તિ દ્વારા ત્રણ ગોળીઓ મારવામાં આવી. ગાંધીજીના શરીર પર લાગેલી ત્રણ ગોળીઓથી મહાત્માનો દેહ તો વિંધાયો પરંતુ તેમના વિચારો આજે પણ દેશભરમાં ગુંજી રહ્યા છે. ગાંધીજીની હત્યા બાદ દેશભરમાં હાહાકાર મચી ગયો હતો કારણ કે ભારતે પોતાનો એક એવો સપૂત ગુમાવ્યો હતો કે જેણે એક સામાન્ય ઉપવસ્ત્ર, ચરખો, સત્ય, અને અહિંસા, સાદગી અને નીડરતા જેવા ઉત્તમોત્તમ ગુણોના આધારે આ દેશને અંગ્રેજોની ચૂંગાલમાંથી મુક્ત કરાવ્યો હતો. ગાંધીજીની હત્યાની ઘટનાની આસપાસ ઘણીવખત અનેક સવાલો ઉઠ્યાં છે. શું ગાંધીજીનો હત્યારો માત્ર નથુરામ ગોડસે જ હતો કે પછી ગાંધીજીની હત્યા પાછળ અન્ય કોઈ વ્યક્તિ દ્વારા રચવામાં આવેલું ષડયંત્ર હતું? સવાલો અનેક ઉઠ્યાં કાયદાકીય રીતે દોષિત હત્યારાને ફાંસીની સજા પણ આપી દેવામાં આવી. પરંતુ આજે પણ ગાંધીજીની હત્યાને લઈને મુંબઈના એક સંશોધક દ્વારા સવાલો ઉભા કરવામાં આવ્યાં છે અને આ મામલે સુપ્રીમ કોર્ટમાં એક અરજી દાખલ કરવામાં આવી છે. ખોલીએ ફરીથી ઈતિહાસના એ પાનાંઓને અને પ્રયત્ન કરીએ વર્તમાન સમયમાં ગાંધીજીની હત્યા વિશે ઉઠેલા સવાલો વિશે થોડી ગડમથલ કરવાનો…